18-jarige toon berou ná hy bloed laat kook op Twitter‘n Skermskoot van die twiets ŉ Twiet met ŉ dreigement oor ŉ selfmoordbom by ŉ Afrikaanse kleuterskool of kerk het opslae gemaak op Twitter. “BlackSheep (@SammyT_illest) tweeted at 7:44 PM on Wed, Jan 22, 2014: @EmileLouis @tercialombard @genis235 Whatever, as I said: If I had it my way, I’d suicide bomb in an Afrikaner pre-school or church”[sic]. Dít is die twiet wat ŉ 18-jarige man Woensdagaand in ŉ woedebui getwiet het nadat ŉ vurige debat oor kultuur op Twitter kookpunt bereik het. Samuel Maledu, wat glo die twiet gestuur het, het Vrydag aan Maroela Media gesê hy was ontstoke toe hy die twiet gestuur het. Hy en sy vriende het vroeër die dag flieks met ŉ rasse-ondertoon gekyk wat hom baie ontstel het. Van die flieks wat hulle gekyk het, is 12 Years a Slave en die nuwe rolprent Mandela: Long walk to Freedom. “Dit was onstellend om te sien hoe ŉ wit Afrikanerman ŉ swart vrou aanrand. Ek en my vriende het ons woede tot Twitter gewend en die debat het handuit geruk, soos wat meer mense begin saamgesels het. Ek het die uitlatings gemaak uit woede. Ek het nog nooit vantevore sulke goed gesê nie en sal dit ook glad nie doen nie,” het hy gesê met verwysing na die selfmoordbomaanvalle. “Ek was ook nie die enigste een wat rassistiese opmerkings gemaak het nie. Van die wit mense het sleg gepraat van Madiba en die land se volkslied, en dit het olie op die vuur gegooi.” Hy het Vrydag erken wat hy gedoen het, is verkeerd en dat hy berou het. Danie de Beer (45), ŉ inwoner van Kraaifontein wat die kwessie onder Maroela Media se aandag gebring het, het Vrydag gesê hy was deel van die gesprek en debat. Die debat het eskaleer en talle mense wat daaraan deelgeneem ontstel, veral toe Maledu en sy vriende begin het met haatspraak en dreigemente. Skermskote van die gesprek is geneem en iemand het gedreig dat hulle hom by die polisie gaan aanmeld. De Beer dreig om Maledu by die Menseregtekommissie (MRK) aan te kla. “As hy egter berou het, dring ek daarop aan dat hy publiek om verskoning vra oor dit wat hy gedoen het.” Maledu het gesê hy vra groot om verskoning, hy sou dit op Twitter gedoen het, maar sy profiel is intussen deur Twitter gesluit nadat mense oor sy gedrag gekla het. “Ek vra dus deur Maroela Media vir almal om verskoning wie ek ontstel het. Die hele kwessie het my laat dink en ek is regtig jammer,” het hy gesê. Hy het ook bygevoeg dat hy nie meer verder op sosiale media betrokke gaan wees nie.